CELEX: 32022R0750
Language: lv
Date: 2022-02-08 00:00:00
Title: Komisijas Deleģētā regula (ES) 2022/750 (2022. gada 8. februāris), ar ko attiecībā uz pāreju uz jauniem etaloniem, kurus izmanto kā atsauci konkrētos ārpusbiržas atvasināto instrumentu līgumos, groza Deleģētajā regulā (ES) 2015/2205 noteiktos regulatīvos tehniskos standartus (Dokuments attiecas uz EEZ)

17.5.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 138/6
               
            
         KOMISIJAS DELEĢĒTĀ REGULA (ES) 2022/750
         (2022. gada 8. februāris),
         ar ko attiecībā uz pāreju uz jauniem etaloniem, kurus izmanto kā atsauci konkrētos ārpusbiržas atvasināto instrumentu līgumos, groza Deleģētajā regulā (ES) 2015/2205 noteiktos regulatīvos tehniskos standartus
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 648/2012 (2012. gada 4. jūlijs) par ārpusbiržas atvasinātajiem instrumentiem, centrālajiem darījumu partneriem un darījumu reģistriem (1) un jo īpaši tās 5. panta 2. punktu,
         tā kā:
         
                     (1)
                  
                  
                     Komisijas Deleģētajā regulā (ES) 2015/2205 (2) cita starpā ir noteiktas procentu likmju ārpusbiržas atvasināto instrumentu, kas denominēti euro (EUR), sterliņu mārciņās (GBP), Japānas jenās (JPY) un ASV dolāros (USD), klases, uz kurām attiecas tīrvērtes pienākums. Minētās klases ietver vienu EUR denominētu klasi, kas kā atsauci izmanto darījumu uz nakti procentu likmi (Euro Overnight Index Average (EONIA)), kā arī vairākas klases, kas denominētas GBP, JPY vai USD un kas kā atsauci izmanto Londonas starpbanku tirgus likmi (London Inter-Bank Offered Rate (LIBOR)); EONIA un LIBOR ir divi etaloni, kuru izstrāde tiks pārtraukta.
                  
               
                     (2)
                  
                  
                     Eiropas Naudas tirgu institūts, EONIA administrators, paziņoja, ka EONIA izstrāde tiks pārtraukta 2021. gada beigās. Līdzīgi ICE Benchmark Administration, proti, LIBOR administrators, paziņoja, ka arī GBP LIBOR, JPY LIBOR un dažu USD LIBOR noteikto vērtību izstrāde tiks pārtraukta 2021. gada beigās, savukārt visu atlikušo USD LIBOR vērtību publicēšana beigsies 2023. gada jūnijā. Apvienotās Karalistes Finanšu uzraudzības iestāde 2021. gada 5. martā apstiprināja, ka vai nu neviens administrators vairs nesniegs visas LIBOR vērtības, vai arī tās vairs nebūs reprezentatīvas. Turklāt Komisija, Eiropas Centrālā banka kā banku uzraudzības iestāde (ECB banku uzraudzība), Eiropas Banku iestāde (EBI) un Eiropas Vērtspapīru un tirgu iestāde (EVTI) izdeva kopīgu paziņojumu, lai stingri mudinātu darījuma partnerus cik drīz vien praktiski iespējams un jebkurā gadījumā līdz 2021. gada 31. decembrim pārstāt izmantot LIBOR vērtības, t. sk. USD LIBOR, kā atsauces likmi jaunos līgumos.
                  
               
                     (3)
                  
                  
                     Tādējādi pēc 2021. gada 31. decembra darījumu partneri vairs nevarēs veikt darījumus ar procentu likmju ārpusbiržas atvasinātajiem instrumentiem, kuros kā atsauci izmanto EONIA, GBP LIBOR vai JPY LIBOR, jo minētie etaloni netiks izstrādāti, vai tiek sagaidīts, ka darījumu partneri vairs neveic darījumus ar procentu likmju ārpusbiržas atvasinātajiem instrumentiem, kuros kā atsauci izmanto USD LIBOR. Tādējādi minētajā datumā nebūs pieejams atvasināto instrumentu, kuros kā atsauci izmanto EONIA, GBP LIBOR vai JPY LIBOR, apjoms un likviditāte, turklāt centrālie darījumu partneri (CCP) minētajiem darījumiem neveiks tīrvērti. Tajā pašā dienā vairāk nevajadzētu būt arī būtiskai to atvasināto instrumentu likviditātei, kuros kā atsauci izmanto USD LIBOR. Tāpēc atvasināto instrumentu klases, uz kurām pašlaik attiecas tīrvērtes pienākums un kurās kā atsauci izmanto EONIA, GBP LIBOR vai JPY LIBOR, vairs neatbildīs diviem nosacījumiem, lai tām piemērotu tīrvērtes pienākumu, kas noteikts Regulā (ES) Nr. 648/2012, t. i., pietiekams likviditātes līmenis un tīrvērte jāveic atļauju saņēmušam vai atzītam CCP, savukārt atvasināto instrumentu klases, uz kurām pašlaik attiecas tīrvērtes pienākums un kurās kā atsauci izmanto USD LIBOR, vairs neatbilstu vienam no nosacījumiem, lai uz tām attiektos Regulā (ES) Nr. 648/2012 noteiktais tīrvērtes pienākums, t. i., pietiekams likviditātes līmenis. No tā izriet, ka minētās klases būtu jāsvītro no tīrvērtes pienākuma darbības jomas.
                  
               
                     (4)
                  
                  
                     Regulatori un tirgus dalībnieki ir strādājuši pie minēto valūtu aizstājējlikmēm un jo īpaši pie jaunu bezriska likmju izstrādes, kuras tagad izmanto kā etalonus finanšu instrumentos un finanšu līgumos. Konkrēti, euro īstermiņa procentu likmes (EURSTR), nodrošinātās diennakts finansējuma likmes (Secured Overnight Financing Rate, (SOFR)), sterliņu mārciņas diennakts vidējā indeksa (Sterling Over Night Index Average (SONIA)) un Tokijas diennakts vidējās likmes (Tokyo Overnight Average Rate (TONA)) bezriska likmes tiek sagatavotas attiecīgi EUR, USD, GBP un JPY. Konkrētāk, attiecībā uz ārpusbiržas atvasināto instrumentu tirgu tas tagad nozīmē, ka darījumu partneri tirgo procentu likmju ārpusbiržas atvasināto instrumentu līgumus, kuros kā atsauci izmanto EURSTR, SOFR, SONIA un TONA, un to tīrvērte tiek veikta konkrētos CCP.
                  
               
                     (5)
                  
                  
                     EVTI ir informēta par procentu likmju ārpusbiržas atvasināto instrumentu klasēm, kurās kā atsauci izmanto EURSTR, SOFR, SONIA vai TONA un kurām konkrēti CCP ir saņēmuši atļauju veikt tīrvērti. Attiecībā uz katru no šīm klasēm EVTI ir novērtējusi būtiskos kritērijus, saskaņā ar kuriem uz tām attiecina tīrvērtes pienākumu, tostarp standartizācijas pakāpi, apjomu un likviditāti, kā arī cenu noteikšanas informācijas pieejamību. Lai sasniegtu vispārējo mērķi samazināt sistēmisko risku, EVTI ir noteikusi procentu likmju ārpusbiržas atvasināto instrumentu klases, kurās kā atsauci izmanto dažas no minētajām bezriska likmēm un uz kurām būtu jāattiecina tīrvērtes pienākums saskaņā ar Regulā (ES) Nr. 648/2012 izklāstīto procedūru. Tāpēc minētās klases būtu jāiekļauj tīrvērtes pienākuma darbības jomā.
                  
               
                     (6)
                  
                  
                     Kopumā dažādiem darījumu partneriem ir nepieciešami atšķirīgi laikposmi, lai ieviestu noteikumus, kas nepieciešami, lai sāktu to savu procentu likmju ārpusbiržas atvasināto instrumentu tīrvērti, uz kuriem attiecas tīrvērtes pienākums. Tomēr šajā gadījumā darījumu partneriem bija laiks sagatavoties pārejai uz jauniem etaloniem un plānotajai EONIA, EUR LIBOR, GBP LIBOR vai JPY LIBOR izstrādes pārtraukšanai, kas notiks 2021. gada beigās, tostarp attiecībā uz to tīrvērtes noteikumiem. Darījumu partneriem, uz kuriem jau attiecas tīrvērtes pienākums un kas veic EUR vai GBP denominēto procentu likmju ārpusbiržas atvasināto instrumentu tīrvērti, tādu klašu tīrvērtes nolūkā, kurās kā atsauci izmanto jaunās bezriska likmes minētajās valūtās, nav nepieciešams veikt būtiskas izmaiņas (ja tādas vispār ir) to tīrvērtes līgumos vai procesos. Ja darījumu partneri ir ieviesuši tīrvērtes noteikumus, lai veiktu tīrvērti EUR vai GBP denominētajiem procentu likmju ārpusbiržas atvasinātajiem instrumentiem, tad to procentu likmju ārpusbiržas atvasināto instrumentu tīrvērtei, kuros kā atsauci izmanto bezriska likmes minētajās valūtās, nav nepieciešams vienoties par pilnīgi jauniem tīrvērtes noteikumiem un tos īstenot, kā tas bija, kad tie pirmo reizi sāka veikt minētajās valūtās denominētu procentu likmju ārpusbiržas atvasināto instrumentu tīrvērti. Tā kā to atvasināto instrumentu tīrvērte, kuros kā atsauci izmanto jaunās bezriska likmes, ir daļa no lielākas sagatavošanās, lai īstenotu atteikšanos no EONIA un LIBOR un pāreju uz jauniem etaloniem, nav nepieciešams paredzēt papildu pakāpenisku ieviešanu, lai nodrošinātu minētā pienākuma pienācīgu un savlaicīgu īstenošanu. Izmaiņas, kas nepieciešamas, lai ieviestu jaunās procentu likmju ārpusbiržas atvasināto instrumentu klases, kurās kā atsauci izmanto bezriska likmes un kuras ir denominētas EUR un GBP, būtu jāsāk piemērot no šīs regulas spēkā stāšanās dienas.
                  
               
                     (7)
                  
                  
                     Pēc Komisijas, EVTI, ECB banku uzraudzības un EBI kopīgā paziņojuma, lai stingri mudinātu darījumu partnerus cik drīz vien praktiski iespējams un jebkurā gadījumā līdz 2021. gada 31. decembrim pārstāt izmantot LIBOR vērtības kā atsauces likmi jaunos līgumos, darījumu partneriem bija jāplāno, cik ilgi tie kā atsauci varētu izmantot USD LIBOR, tostarp attiecībā uz to tīrvērtes noteikumiem. Tie paši apsvērumi attiecībā uz tīrvērtes noteikumus ieviesušo darījumu partneru spēju veikt tīrvērti konkrētā valūtā denominētiem procentu likmju ārpusbiržas atvasinātajiem instrumentiem, lai pielāgotos samērā īsam pārmaiņu periodam un varētu veikt to procentu likmju ārpusbiržas atvasināto instrumentu tīrvērti, kuros kā atsauci izmanto bezriska likmes tajā pašā valūtā, attiecas arī uz USD, bet daži papildu elementi nozīmē, ka to sagatavošanās attiecībā uz USD ir mazāk pavirzījusies uz priekšu. Konkrēti, CCP vēl nav paziņojuši, kad tie konvertēs procentu likmju ārpusbiržas atvasinātos instrumentus, kuriem pašlaik veic tīrvērti un kuros kā atsauci izmanto USD LIBOR, procentu likmju ārpusbiržas atvasinātajos instrumentos, kuros kā atsauci izmanto SOFR, un vēl nav skaidrs, kā šo atvasināto instrumentu vietējā tirgū tiks pielāgota obligātā tīrvērte. Šī papildu sarežģītība nozīmē, ka darījumu partneriem ir vajadzīgs vairāk laika, lai sagatavotos tīrvērtes pienākumam attiecībā uz procentu likmju ārpusbiržas atvasinātajiem instrumentiem, kuros kā atsauci izmanto USD bezriska likmi, un tādējādi ir nepieciešams paredzēt papildu pakāpenisku ieviešanu, lai nodrošinātu minētā pienākuma pienācīgu un savlaicīgu īstenošanu. Izmaiņas, kas veiktas, lai ieviestu ārpusbiržas procentu likmju atvasināto instrumentu jauno klasi, kurā kā atsauci izmanto USD denominēto bezriska likmi, būtu jāsāk piemērot trīs mēnešus pēc šīs regulas spēkā stāšanās dienas.
                  
               
                     (8)
                  
                  
                     Plānotā EONIA, GBP LIBOR un JPY LIBOR izstrādes pārtraukšana ir paredzēta 2021. gada beigās, un no 2022. gada 3. janvāra nebūs iespējams tirgot procentu likmju ārpusbiržas atvasinātos instrumentus, kuros kā atsauci izmanto minētos etalonus, vai veikt šo instrumentu tīrvērti. Līdzīgi pēc Komisijas, EVTI, ECB banku uzraudzības un EBI kopīgā paziņojuma, lai stingri mudinātu darījumu partnerus cik drīz vien praktiski iespējams un jebkurā gadījumā līdz 2021. gada 31. decembrim pārstāt izmantot LIBOR vērtības kā atsauces likmi jaunos līgumos, tiek sagaidīts, ka darījumu partneri no 2022. gada 3. janvāra vairs netirgo procentu likmju ārpusbiržas atvasinātos instrumentus, kuros kā atsauci izmanto USD LIBOR, vai neveic šo instrumentu tīrvērti. Tā vietā no 2022. gada 3. janvāra darījumu partneri tirgos citus procentu likmju ārpusbiržas atvasinātos instrumentus vai veiks šo instrumentu tīrvērti, jo īpaši procentu likmju ārpusbiržas atvasinātos instrumentus, kuros kā atsauci izmanto bezriska likmes. Tādējādi šai regulai būtu jāstājas spēkā nekavējoties pēc tās publicēšanas.
                  
               
                     (9)
                  
                  
                     Tāpēc Deleģētā regula (ES) 2015/2205 būtu attiecīgi jāgroza.
                  
               
                     (10)
                  
                  
                     Šī regula ir balstīta uz regulatīvo tehnisko standartu projektu, ko Komisijai iesniegusi EVTI.
                  
               
                     (11)
                  
                  
                     EVTI ir rīkojusi atklātu sabiedrisko apspriešanu par regulatīvo tehnisko standartu projektu, uz kuru ir balstīta šī regula, ir izvērtējusi potenciālās saistītās izmaksas un ieguvumus, kā arī ir lūgusi ieteikumu no Vērtspapīru un tirgu nozares ieinteresēto personu grupas, kas izveidota saskaņā ar Eiropas Parlamenta un Padomes Regulas (ES) Nr. 1095/2010 (3) 37. pantu, un ir apspriedusies ar Eiropas Sistēmisko risku kolēģiju.
                  
               IR PIEŅĒMUSI ŠO REGULU.
         
            1. pants
            Grozījumi Deleģētajā regulā (ES) 2015/2205
            Deleģēto regulu (ES) 2015/2205 groza šādi:
            
                        1)
                     
                     
                        regulas 3. pantu groza šādi:
                        
                                    a)
                                 
                                 
                                    iekļauj šādu 1.a un 1.b punktu:
                                    
                                       “1.a   Atkāpjoties no 1. punkta, attiecībā uz līgumiem, kas ietilpst kādā no pielikuma 4. tabulas D.4.1 un D.4.2 rindās minētajām ārpusbiržas atvasināto instrumentu klasēm, tīrvērtes pienākums attiecībā uz šādiem līgumiem stājas spēkā 2022. gada 18. maijā.
                                    
                                    
                                       1.b   Atkāpjoties no 1. punkta, attiecībā uz līgumiem, kas ietilpst kādā no pielikuma 4. tabulas D.4.3 rindās minētajām ārpusbiržas atvasināto instrumentu klasēm, tīrvērtes pienākums attiecībā uz šādiem līgumiem stājas spēkā 2022. gada 18. augustā.”;
                                    
                                 
                              
                                    b)
                                 
                                 
                                    panta 2. punkta pirmo daļu aizstāj ar šādu:
                                    “Atkāpjoties no 1., 1.a un 1.b punkta, attiecībā uz līgumiem, kas ietilpst kādā no pielikumā minētajām ārpusbiržas atvasināto instrumentu klasēm un kas noslēgti starp darījumu partneriem, kuri ietilpst vienā grupā, un ja viens darījumu partneris uzņēmējdarbību veic trešā valstī, bet otrs darījumu partneris uzņēmējdarbību veic Savienībā, tīrvērtes pienākums stājas spēkā:
                                    
                                                a)
                                             
                                             
                                                2022. gada 30. jūnijā, ja nav pieņemts Regulas (ES) Nr. 648/2012 13. panta 2. punktā paredzētais lēmums par līdzvērtību minētās regulas 4. panta vajadzībām, kurš aptver šīs regulas pielikumā minētos ārpusbiržas atvasināto instrumentu līgumus, attiecībā uz konkrēto trešo valsti;
                                             
                                          
                                                b)
                                             
                                             
                                                ja ir pieņemts Regulas (ES) Nr. 648/2012 13. panta 2. punktā paredzētais lēmums par līdzvērtību minētās regulas 4. panta vajadzībām, kurš aptver šīs regulas pielikumā minētos ārpusbiržas atvasināto instrumentu līgumus, attiecībā uz konkrēto trešo valsti, vēlākajā no šādiem datumiem:
                                                
                                                            i)
                                                         
                                                         
                                                            60 dienas pēc tāda lēmuma par līdzvērtību stāšanās spēkā, kas pieņemts saskaņā ar Regulas (ES) Nr. 648/2012 13. panta 2. punktu minētās regulas 4. panta vajadzībām, kurš aptver šīs regulas pielikumā minētos ārpusbiržas atvasināto instrumentu līgumus, attiecībā uz konkrēto trešo valsti;
                                                         
                                                      
                                                            ii)
                                                         
                                                         
                                                            dienā, kad saskaņā ar 1. punktu stājas spēkā tīrvērtes pienākums.”;
                                                         
                                                      
                                          
                              
                                    c)
                                 
                                 
                                    panta 3. punktu aizstāj ar šādu:
                                    
                                       “3.   Atkāpjoties no 1., 1.a, 1.b un 2. punkta, attiecībā uz līgumiem, kas ietilpst kādā no pielikumā minētajām ārpusbiržas atvasināto instrumentu klasēm, tīrvērtes pienākums stājas spēkā 2022. gada 18. februārī, ja ir izpildīti šādi nosacījumi:
                                       
                                                   a)
                                                
                                                
                                                   tīrvērtes pienākuma piemērošana nav sākta līdz 2021. gada 18. februārim;
                                                
                                             
                                                   b)
                                                
                                                
                                                   līgumi tiek pārjaunoti tikai tādēļ, lai darījumu partneri, kas veic uzņēmējdarbību Apvienotajā Karalistē, aizstātu ar darījumu partneri, kurš veic uzņēmējdarbību kādā dalībvalstī.”;
                                                
                                             
                                 
                              
                  
                        2)
                     
                     
                        regulas pielikumu aizstāj ar šīs regulas pielikumu.
                     
                  
         
            2. pants
            Stāšanās spēkā
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2022. gada 8. februārī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 201, 27.7.2012., 1. lpp.
         
         
            (2)  Komisijas Deleģētā regula (ES) 2015/2205 (2015. gada 6. augusts), ar ko papildina Eiropas Parlamenta un Padomes Regulu (ES) Nr. 648/2012 attiecībā uz regulatīvajiem tehniskajiem standartiem par tīrvērtes pienākumu (OV L 314, 1.12.2015., 13. lpp.).
         
            (3)  Eiropas Parlamenta un Padomes Regula (ES) Nr. 1095/2010 (2010. gada 24. novembris), ar ko izveido Eiropas Uzraudzības iestādi (Eiropas Vērtspapīru un tirgu iestādi), groza Lēmumu Nr. 716/2009/EK un atceļ Komisijas Lēmumu 2009/77/EK (OV L 331, 15.12.2010., 84. lpp.).
      
      
         
            PIELIKUMS
            
               
                  
                     “PIELIKUMS
                     Procentu likmju ārpusbiržas atvasināto instrumentu klases, uz kurām attiecas tīrvērtes pienākums
                     
                        1. tabula
                     
                     
                        Bāzes mijmaiņas darījumu klases
                     
                     
                                 ID
                              
                              
                                 Veids
                              
                              
                                 Atsauces indekss
                              
                              
                                 Norēķinu valūta
                              
                              
                                 Termiņš
                              
                              
                                 Norēķinu valūtas veids
                              
                              
                                 Izvēles iespējas
                              
                              
                                 Nomināla veids
                              
                           
                                 A.1.1
                              
                              
                                 Bāze
                              
                              
                                 EURIBOR
                              
                              
                                 EUR
                              
                              
                                 28d–50g
                              
                              
                                 Viena valūta
                              
                              
                                 Nav
                              
                              
                                 Konstants vai mainīgs
                              
                           
                        
                     
                        2. tabula
                     
                     
                        Fiksēto un svārstīgo procentu likmju mijmaiņas darījumu klases
                     
                     
                                 ID
                              
                              
                                 Veids
                              
                              
                                 Atsauces indekss
                              
                              
                                 Norēķinu valūta
                              
                              
                                 Termiņš
                              
                              
                                 Norēķinu valūtas veids
                              
                              
                                 Izvēles iespējas
                              
                              
                                 Nomināla veids
                              
                           
                                 A.2.1
                              
                              
                                 Fiksētās un svārstīgās
                              
                              
                                 EURIBOR
                              
                              
                                 EUR
                              
                              
                                 28d–50g
                              
                              
                                 Viena valūta
                              
                              
                                 Nav
                              
                              
                                 Konstants vai mainīgs
                              
                           
                        
                     
                        3. tabula
                     
                     
                        Regulētā tirgū netirgotu procentu likmju nākotnes līgumu klases
                     
                     
                                 ID
                              
                              
                                 Veids
                              
                              
                                 Atsauces indekss
                              
                              
                                 Norēķinu valūta
                              
                              
                                 Termiņš
                              
                              
                                 Norēķinu valūtas veids
                              
                              
                                 Izvēles iespējas
                              
                              
                                 Nomināla veids
                              
                           
                                 A.3.1
                              
                              
                                 FRA
                              
                              
                                 EURIBOR
                              
                              
                                 EUR
                              
                              
                                 3d–3g
                              
                              
                                 Viena valūta
                              
                              
                                 Nav
                              
                              
                                 Konstants vai mainīgs
                              
                           
                        
                     
                        4. tabula
                     
                     
                        Uz nakti izsniegto kredītu indeksu mijmaiņas darījumu klases
                     
                     
                                 ID
                              
                              
                                 Veids
                              
                              
                                 Atsauces indekss
                              
                              
                                 Norēķinu valūta
                              
                              
                                 Termiņš
                              
                              
                                 Norēķinu valūtas veids
                              
                              
                                 Izvēles iespējas
                              
                              
                                 Nomināla veids
                              
                           
                                 A.4.2
                              
                              
                                 OIS
                              
                              
                                 FedFunds
                              
                              
                                 USD
                              
                              
                                 7d–3g
                              
                              
                                 Viena valūta
                              
                              
                                 Nav
                              
                              
                                 Konstants vai mainīgs
                              
                           
                                 D.4.1
                              
                              
                                 OIS
                              
                              
                                 EURSTR
                              
                              
                                 EUR
                              
                              
                                 7d–3g
                              
                              
                                 Viena valūta
                              
                              
                                 Nav
                              
                              
                                 Konstants vai mainīgs
                              
                           
                                 D.4.2
                              
                              
                                 OIS
                              
                              
                                 SONIA
                              
                              
                                 GBP
                              
                              
                                 7d–50g
                              
                              
                                 Viena valūta
                              
                              
                                 Nav
                              
                              
                                 Konstants vai mainīgs
                              
                           
                                 D.4.3
                              
                              
                                 OIS
                              
                              
                                 SOFR
                              
                              
                                 USD
                              
                              
                                 7d–3g
                              
                              
                                 Viena valūta
                              
                              
                                 Nav
                              
                              
                                 Konstants vai mainīgs
                              
                           
               ”